จังหวัดชัยนาท ปลูกต้นไม้ เนื่องในวันรักต้นไม้ประจำปีของชาติ เพิ่มพื้นที่สีเขียว ร่มเงาให้กับคนชัยนาท
นายรังสรรค์ ตันเจริญ ผู้ว่าราชการจังหวัดชัยนาท เป็นประธานจัดกิจกรรมปลูกต้นไม้ เนื่องในวันรักต้นไม้ประจำปีของชาติ ประจำปี 2564 ที่บริเวณเขาขยาย ตำบลเขาท่าพระ อำเภอเมืองชัยนาท จังหวัดชัยนาท  โดยมีปลัดจังหวัด หัวหน้าส่วนราชการจังหวัดชัยนาท เทศบาลตำบลเขาท่าพระ ผู้นำท้องถิ่นและผู้นำชุมชน ร่วมกิจกรรม ต้นไม้ที่นำมาปลูกวันนี้ จำนวน 65 ต้น ประกอบด้วย ต้นเบาบับ 15 ต้น และต้นเหลืองปรีดียาธร 50 ต้น เพื่อเป็นการเพิ่มพื้นที่สีเขียว ที่เป็นร่มเงาให้กับคนชัยนาทและเป็นแหล่งดึงดูดให้นักท่องเที่ยว นักกีฬา รวมทั้งผู้ที่ต้องการพักผ่อนหย่อนใจได้มาศึกษาความหลากหลายทางชีวภาพของต้นไม้ด้วย สืบเนื่องจากมติ ครม. เมื่อวันที่ 26 มิถุนายน 2533 กำหนดให้วันที่ 21 ตุลาคมของทุกปี ซึ่งเป็นวันคล้ายวันพระราชสมภพของสมเด็จพระศรีนครินทราบรมราชชนนี (สมเด็จย่า) ให้เป็นวันบำรุงรักษาต้นไม้ประจำปีของชาติ ต่อมา ครม. ได้มีมติเมื่อวันที่ 15 ตุลาคม 2533 ให้ใช้ชื่อว่า “วันรักต้นไม้ประจำปีของชาติ” เพื่อให้ประชาชนร่วมน้อมรำลึกถึงพระมหากรุณาธิคุณของสมเด็จพระศรีนครินทราบรมราชชนนี ที่ทรงมีพระราชปณิธานอย่างแรงกล้า ที่จะฟื้นฟูความสมดุลของทรัพยากรธรรมชาติและสิ่งแวดล้อม ฟื้นฟูความสมดุลของธรรมชาติ ต้นน้ำลำธาร เพื่อพลิกฟื้นความสมบูรณ์คืนสู่แผ่นดิน ในพื้นที่ต่างๆ ของประเทศไทย